ORDE do 18 de xullo de 2006 pola que se convocan axudas cofinanciadas polo Fondo Social Europeo a alumnos/as e profesores/as de formación profesional de centros docentes da Consellería de Pesca e Asuntos Marítimos, que participen en estadías formativas de ámbito transnacional.
CONSELLERÍA DE PESCA E ASUNTOS MARÍTIMOS — II. AUTORIDADES E PERSOAL — 08/08/2006

A mobilidade transnacional das persoas no ámbito profesional é un medio de lograr un espazo de emprego e traballo na comunidade internacional, xa que lle dá a cada individuo a posibilidade de adquirir coñecementos teóricos, prácticos e de comportamento e, dun xeito máis amplo, competencias e cualificacións adaptadas ao espazo sen fronteiras da Unión Europea e á apertura a outros países.
O intercambio de experiencias e as estadías formativas en centros educativos e empresas doutros países son aspectos esenciais para adquirir a visión dun mercado global no que a vida laboral se desenvolve sobre os principios de mobilidade e libre circulación dos/as traballadores/as.
Dado que a colaboración con entidades doutros países resulta fundamental como medio eficaz de facilitar o desenvolvemento de capacidades do alumnado a nivel profesional, a Consellería de Pesca e Asuntos Marítimos convoca axudas para a realización de estadías formativas de alumnos/as e profesores/as co fin de posibilitar a mellora da súa competencia profesional.
A formación permanente constitúe un dereito e unha obriga de todo o profesorado e unha responsabilidade das administracións educativas e dos propios centros. É deber desta consellería prover os recursos necesarios para garantir a inclusión de actividades, como poden ser as estadías en empresas, para asegurarlles a todos/as os/as profesores/as ao longo da súa vida profesional a posibilidade de acceder a períodos formativos fóra do centro escolar.
Así mesmo, o actual proceso de xeneralización da formación profesional, estruturada en ciclos forma
tivos, nos que se establece con carácter obrigatorio e avaliable un período de formación en centros de traballo, fai necesario que o profesorado e o alumnado teñan un coñecemento directo dos procesos produtivos e as novas tecnoloxías utilizadas, que en moitos casos non se poden coñecer en empresas do contorno inmediato.
As bases reguladoras destas axudas axustaranse ao disposto no artigo 78 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, modificado pola Lei14/2004, do 29 de decembro, de medidas tributarias e de réxime administrativo, en especial no referente aos principios de obxectividade, concorrencia e publicidade na concesión das axudas públicas, na Lei de orzamentos xerais da Comunidade Autónoma de Galicia para o ano 2006 e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
En consecuencia co anteriormente exposto, esta consellería
DISPÓN:
Primeiro.-Obxecto da convocatoria.
Convócanse axudas dirixidas aos/ás alumnos/as e profesores/as de formación profesional de centros docentes da Consellería de Pesca e Asuntos Marítimos, que participen en estadías en centros educativos ou empresas doutros países durante o ano 2006, en réxime de publicidade, obxectividade e concorrencia competitiva.
As axudas concederanse con cargo á partida orzamentaria 14.04.322S.480.2, cofinanciadas nun 65% polo Fondo Social Europeo, por un importe total máximo de 50.000 euros.
Segundo.-Destinatarios.
Poderán solicitar estas axudas os/as alumnos/as de ciclos formativos matriculados nos centros de ensino dependentes da Consellería de Pesca e Asuntos Marítimos e os/as profesores/as de Formación Profesional Específica ou Formación de Adultos da Consellería de Pesca e Asuntos Marítimos. As solicitudes faranse nos propios centros educativos, contarán co informe favorable do director/a e remitiranselle á Dirección Xeral de Innovación e Desenvolvemento Pesqueiro.
Terceiro.-Modalidades de axudas.
1. Visitas preparatorias do profesorado responsable da estadía de alumnos/as na empresa, entidade ou centro educativo receptor, co obxecto de facilitar os acordos de colaboración e a preparación axeitada do proxecto.
2. Estadías formativas de alumnos/as en empresas, entidade e/ou centros educativos de formación profesional de países estranxeiros para completar a súa
formación práctica e as súas competencias lingüísticas a nivel profesional.
3. Estadías formativas de profesores/as en empresas, entidade e/ou centros educativos de formación profesional de países estranxeiros, para completar a súa formación práctica.
Cuarto.-Requisitos.
1. As estadías formativas de alumnos/as deberán estar integradas na programación do curso. O seu obxectivo básico será o perfeccionamento profesional dos/as alumnos/as.
2. As axudas determinaranse en función dunha contía máxima semanal por alumno-a/profesor-a en concepto de reintegro de gastos de transporte, mantenza e aloxamento, tendo en conta a distancia entre os centros, o orzamento global da estadía formativa e a calidade e interese das actividades que se van realizar.
3. As visitas preparatorias serán realizadas por un/unha só/soa profesor/a de cada centro educativo e terán unha duración máxima dunha semana, agás casos excepcionais debidamente xustificados.
4. As estadías formativas de alumnos/as terán unha duración mínima de dúas semanas e máxima de seis semanas e deberán contar cun titor que supervise o programa formativo que se vai desenvolver. Este deberá estar relacionado coa especialidade que cursen os/as alumnos/as. En ningún caso a realización das prácticas suporá relación laboral ou administrativa. A estadía pode formar parte do módulo de formación en centros de traballo (FCT), sempre que conten coa autorización preceptiva.
5. As estadías formativas do profesorado terán unha duración mínima dunha semana e máxima de catro.
Quinto.-Solicitudes.
1. As solicitudes de axudas presentaranse ante o órgano competente para resolver por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, nun prazo de corenta días naturais contados a partir do día seguinte ao da publicación desta orde no Diario Oficial de Galicia.
2. As solicitudes tramitaranse de acordo co modelo establecido no anexo I desta orde e irán acompañadas da documentación que se indica a continuación:
2.1. Axudas para visitas preparatorias:
-Orzamento da viaxe.
-Proposta de proxecto do centro, co informe do director/a.
-Documento de aceptación do centro receptor.
-Declaración xurada do/a interesado/a de ter ou non ter subvención ou axuda para a mesma finalidade procedente de calquera outra Administración ou ente público.
2.2. No caso de estadías de alumnos/as:
-Proxecto pedagóxico da estadía, indicando os obxectivos da viaxe, empresas onde se realizarán as prácticas, sistemas de seguimento e preparación que seguirán os/as alumnos/as participantes, incluíndo as clases de reforzo de lingua estranxeira, se fosen necesarias.
-Certificación do director/a do centro ou centros escolares na que conste que a actividade está recollida na programación do centro.
-Certificación do director/a do centro na que se fará constar a contratación dunha póliza de seguros que cubra o desprazamento e responsabilidade civil dos/as alumnos/as no estranxeiro.
-Calendario de actividades.
-Nome do profesor/a coordinador/a.
-Listaxes dos/as alumnos/as participantes segundo o anexo III.
-Orzamento detallado dos gastos da viaxe ao país que se visita, aloxamento, etc. Deberase indicar o custo global por alumno/a e o custo global por grupo.
-Documento de aceptación do centro receptor.
-Declaración xurada dos interesados/as de ter ou non ter subvención ou axuda, para a mesma finalidade, procedente de calquera outra Administración ou ente público.
2.3. No caso de estadías de profesores/as:
-Certificación do secretario/a do centro e o visto e prace do director/a, dos servizos prestados e méritos alegados segundo o baremo do anexo II.
-Proxecto de formación na empresa, indicando os datos da empresa, relación coa familia profesional, obxectivos da estadía e descrición das actividades que se realizarán.
-Calendario.
-Nomes dos participantes.
-Orzamento detallado dos gastos da viaxe ao país que se visita.
-Documento de aceptación do centro receptor.
-Declaración xurada dos interesados/as de ter ou non ter subvención ou axuda, para a mesma finalidade, procedente de calquera outra Administración ou ente público.
Sexto.-Condicións de realización.
1. Os/as profesores/as e alumnos/as realizarán durante a súa estadía na empresa o horario produtivo que esta teña establecido.
2. Durante o período de estadía, obxecto desta orde, os/as profesores/as estarán acollidos ao Sistema Nacional de Seguridade Social e terán cuberto o risco de enfermidade cubrindo o formulario E111, que deberá xestionar cada participante. En todo caso, os alumnos/as e profesores/as que participen nas estadías deberán estar cubertos por un seguro de accidentes e responsabilidade civil contratado polo centro.
3. Durante o período de estadía formativa, os/as alumnos/as e os/as profesores/as non terán vínculo ou relación laboral coa empresa ou institución de acollida, nin poderán ocupar un posto de traballo dentro do seu cadro de persoal, polo que quedarán excluídos da lexislación laboral.
Sétimo.-Presentación de solicitudes.
As solicitudes, asinadas polo director/a do centro, dirixiranse á Dirección Xeral de Innovación e Desenvolvemento Pesqueiro. Para a súa presentación poderase usar calquera dos procedementos establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Oitavo.-Axuda económica.
Durante a estadía, obxecto destas axudas, o profesorado seleccionado recibirá os emolumentos correspondentes ás súas retribucións básicas e complementarias.
Os reintegros de gasto en concepto de transporte, mantenza e aloxamento concederanse tendo en conta a duración, a distancia e o nivel de vida dos países aos que se desprazan os beneficiarios, conforme os seguintes baremos.
Noveno.-Comisión de selección e criterios de valoración dos proxectos.
As solicitudes serán avaliadas por unha comisión de selección integrada polos seguintes membros:
Presidente: o subdirector xeral de Ensino e Investigación Mariña ou persoa na que delegue.
Vogais: a xefa do Servizo de Ensino e Titulacións Náutico-Pesqueiras, o xefe da Sección de Ensinanzas Náutico-Pesqueiras e o xefe da Sección de Centros.
Secretario/a: un/unha funcionario/a da Dirección Xeral de Innovación e Desenvolvemento Pesqueiro.
A comisión seleccionará os proxectos tendo en conta os seguintes criterios:
a) Non ter recibido esta axuda, nin outras similares en anos anteriores.
b) A calidade do proxecto pedagóxico e a súa realización co máximo de aproveitamento, así como a metodoloxía empregada. No caso de estadías de profesores/as, a selección axustarase ao baremo establecido no anexo II desta convocatoria.
A comisión de selección elaborará a proposta de adxudicación de subvencións que lle elevará á directora xeral de Innovación e Desenvolvemento Pesqueiro, que resolverá, por delegación expresa da conselleira de Pesca e Asuntos Marítimos, o que proceda.
Décimo.-Comunicación.
A concesión ou denegación da axuda seralles notificada directamente aos interesados/as, a través do centro de ensino, pola Dirección Xeral de Innovación e Desenvolvemento Pesqueiro. Contra esta resolución, os interesados poderán interpoñer recurso de reposición perante a conselleira de
Pesca e Asuntos Marítimos no prazo dun mes contado a partir do día seguinte ao da recepción da notificación, de acordo co disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
As solicitudes entenderanse denegadas de non ditarse resolución expresa no prazo de seis meses contados desde o día seguinte ao da publicación desta orde no DOG.
Décimo primeiro.-Prazos dos pagamentos.
Para as axudas que non superen o importe de 6.000 euros, no momento da concesión poderá acordarse un anticipo de pagamento de ata un 80%, logo de aceptación da subvención. O 20% restante librarase unha vez finalizada e xustificada a actividade. Nas axudas que superen esta cantidade, o pagamento realizarase integramente unha vez rematada e xustificada a actividade.
Décimo segundo.-Xustificación da actividade.
Logo de efectuada a viaxe, o centro docente deberá tramitar a seguinte documentación, no prazo máximo dun mes:
1. Certificación do director/a do centro aprobatoria das contas, xuntando unha relación dos gastos efectuados e copia compulsada das facturas.
2. Declaración xurada dos/das beneficiarios/as de ter ou non ter subvención ou axuda para a mesma finalidade procedente de calquera outra Administración ou ente público.
3. Certificación do director/a do centro no que se faga constar a empresa ou centro de acollida e as datas exactas de duración da estadía, o nome e número do DNI dos alumnos/as e/ou dos/das profesores/as participantes, indicando neste caso se é coordinador ou participante na estadía.
4. Xustificación da totalidade do custo da viaxe de acordo cos datos indicados no orzamento inicial. O importe da subvención nunca poderá superar illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais ou internacionais, o custo da actividade que vai desenvolver o beneficiario ou, se é o caso, a porcentaxe máxima do investimento subvencionable que legalmente se estableza. No caso de que o custo final sexa inferior ao inicialmente previsto deberase minorar a axuda concedida en proporción á axuda xustificada.
5. Memoria do traballo realizado durante a estadía no país de acollida que incluirá os seguintes datos:
5.1. Visitas preparatorias. Obxectivos acadados de cara á realización do proxecto, incluíndo un breve resumo deste: descrición, datas de realización, etc.
5.2. Estadías de alumnos/as. Programación e avaliación das actividades realizadas na estadía con descricións de procesos produtivos, tecnoloxías utilizadas, posibilidade de realización doutras estadías e aspectos positivos e negativos que hai que considerar.
5.3. Estadías de profesores/as. Certificación da empresa ou centro de acollida na que se indiquen as datas e as características da estadía realizada. Memoria do traballo individual desenvolvido, no que se farán constar, entre outros, os seguintes aspectos:
a) Descrición do proceso produtivo. Perfís profesionais que participan, diferenciados segundo os niveis de cualificación.
b) Realizacións máis significativas de cada perfil profesional.
c) Tecnoloxías utilizadas e a súa presenza no equipamento de cada ciclo formativo (valoración da súa necesidade ou conveniencia de incorporalo).
d) Cambios que se prevén no sistema produtivo (evolución da competencia profesional).
e) Programa de formación en centros de traballo que se podería realizar nesa empresa e nos diferentes ciclos formativos da súa familia profesional.
f) Posible formación do profesorado que podería desenvolver a empresa ou traballadores que poderían colaborar no plan de formación do profesorado de formación profesional específica.
g) Valoración da estadía de formación: aspectos positivos e aspectos que se deben mellorar.
Os proxectos e traballos realizados polos centros seleccionados quedarán en poder da Dirección Xeral de Innovación e Desenvolvemento Pesqueiro, reservándose o dereito de difundir os traballos realizados en función da súa orixinalidade e pasando a formar parte dos fondos documentais da Consellería de Pesca e Asuntos Marítimos.
Décimo terceiro.-Modificación da resolución de concesión das axudas.
A non xustificación da axuda percibida conforme o disposto nesta orde levará consigo o reintegro das cantidades non xustificadas, de acordo co establecido nos artigos 19 e 20 do Decreto 287/2000, do 21 novembro, polo que se desenvolve o réxime de axudas públicas da Comunidade Autónoma de Galicia.
Calquera alteración das condicións tidas en conta para a concesión das axudas e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
Décimo cuarto.-Recoñecemento das actividades realizadas.
Ao abeiro da normativa vixente, pola que se regula a convocatoria, recoñecemento, certificación e rexistro das actividades de formación do profesorado e se establecen as equivalencias das actividades de investigación e das titulacións, a participación en programas internacionais poderá ter os efectos correspondentes a horas de formación, expedindo a Dirección Xeral de Innovación e Desenvolvemento Pesqueiro as certificacións correspondentes, unha vez presentada a memoria, conforme as seguintes equivalencias:
1. Estadías formativas do profesorado:
a) Estadías formativas ata 15 días de duración:
20 horas de formación.
b) Estadías formativas de 16 a 31 días de duración:
35 horas de formación.
2. Coordinador/a da organización das estadías dos/das alumnos/as: 40 horas de formación por ano.
Décimo quinto.-Os/as profesores/as solicitantes poderán retirar a súa documentación da Dirección Xeral de Innovación e Desenvolvemento Pesqueiro (rúa dos Irmandiños, s/n, Salgueiriños, 15701, Santiago de Compostela), directamente ou a través de persoa autorizada, no prazo de trinta días naturais a partir da publicación da resolución de adxudicación das axudas. Transcorrido o prazo, entenderase que renuncian á súa recuperación, perdendo todo dereito sobre ela.
Décimo sexto.-Os directores e directoras dos centros educativos arbitrarán as medidas necesarias para que esta orde sexa coñecida pola comunidade escolar.
Décimo sétimo.-O non cumprimento do disposto nesta convocatoria poderá dar lugar á revogación da correspondente estadía formativa, ou visita preparatoria, sen prexuízo da posible incursión en responsabilidades disciplinarias de acordo co vixente Regulamento do réxime disciplinario dos funcionarios da Administración da Comunidade Autónoma de Galicia.
Disposicións derradeiras
Primeira.-Facúltase a Dirección Xeral de Innovación e Desenvolvemento Pesqueiro para ditar as disposicións necesarias no desenvolvemento desta orde.
Segunda.-Esta orde entrará en vigor o día seguinte ao da súa publicación no DOG.
Santiago de Compostela, 18 de xullo de 2006
Carmen Gallego Calvar
Conselleira de Pesca e Asuntos Marítimos